ET Euroopa Liidu Teataja C 182/44

Arvamus teemal „Ettepanek: Euroopa Parlamendi ja nõukogu direktiiv, mis käsitleb pestitsiididega töötlemise masinaid ja millega muudetakse 17. mai 2006. aasta direktiivi 2006/42/EÜ, mis käsitleb masinaid”

KOM(2008) 535 lõplik – 2008/0172 (COD)

(2009/C 182/09)

Üksikraportöör: Ludvík JÍROVEC

24. septembril 2008. aastal otsustas nõukogu vastavalt EÜ asutamislepingu artiklile 95 konsulteerida Euroopa Majandus- ja Sotsiaalkomiteega järgmises küsimuses:

„Ettepanek: Euroopa Parlamendi ja nõukogu direktiiv, mis käsitleb pestitsiididega töötlemise masinaid ja millega muudetakse 17. mai 2006. aasta direktiivi 2006/42/EÜ, mis käsitleb masinaid”

KOM(2008) 535 lõplik – 2008/0172 (COD).

Asjaomase töö ettevalmistamise eest vastutav ühtse turu, tootmise ja tarbimise sektsioon võttis arvamuse vastu 6. jaanuaril 2009. aastal. Raportöör oli Ludvík JÍROVEC.

Euroopa Majandus- ja Sotsiaalkomitee võttis täiskogu 450. istungjärgul 14.–15. jaanuaril 2009. aastal (14. jaanuari istungil) vastu järgmise arvamuse. Poolt hääletas 192 ja erapooletuks jäi 3.

1. Järeldused ja soovitused

1.1 Komitee on täiesti nõus komisjoni esitatud ettepanekuga.

1.2 Komitee tervitab muudatusi, mis toovad kaasa parema tervisekaitse ja -ohutuse ning säästvama suhtumise keskkonda pestitsiididega töötlemise masinate kasutamisel kogu ühenduse ja Euroopa Majanduspiirkonna (EMP) tasandil.

1.3 Väljendatud reservatsioonid puudutavad mõningat selguse puudust seoses mõjuga tööhõivele mõnedes riikides, kus ei ole veel direktiivi nõudeid riiklikusse õigusesse üle võetud.

2. Sissejuhatus

2.1 Euroopa Parlament ja nõukogu on tunnistanud otsuses, millega võeti vastu ühenduse kuues keskkonnaalane tegevusprogramm, et pestitsiidide mõju inimeste tervisele ja keskkonnale tuleb veelgi vähendada.

2.2 Pärast seda on Euroopa Komisjon vastu võtnud strateegia (edaspidi „temaatiline strateegia”) ja teinud ettepaneku vastu võtta Euroopa Parlamendi ja nõukogu direktiiv, millega kehtestatakse ühenduse tegevusraamistik, mis käsitleb strateegia rakendamise peamisi õigusloomeaspekte (edaspidi „raamdirektiiv”). Temaatilise strateegiaga on ette nähtud viis põhieesmärki:

— pestitsiidide kasutamisest tulenevate tervise- ja keskkonnariskide vähendamine;

— pestitsiidide kasutamise ja levitamise tõhusam kontrollimine;

— kõige ohtlikumate pestitsiidide asendamine ohutumate alternatiividega;

— väheste pestitsiididega või pestitsiidivaba maaviljeluse ergutamine;

— saavutatud edusammude läbipaistva aruandlus- ja järelevalvesüsteemi loomine.

2.3 Kavandatud raamdirektiivis on kehtestatud nõuded, mille alusel peavad liikmesriigid kooskõlas temaatilise strateegia esimese eesmärgiga looma kasutatavate seadmete korrapärase hooldus- ja ülevaatussüsteemi.

3. Üldine kontekst

3.1 Ettepaneku eesmärk on tagada, et pestitsiididega töötlemise uued masinad ei ohustaks asjatult keskkonda. Ettepanekus on esitatud keskkonnakaitse olulised lisanõuded, millele pestitsiididega töötlemise uued masinad peavad enne ühenduses turuleviimist ja/või kasutuselevõtmist vastama.

3.2 Nõuete ühtlustamine on kõrge kaitsetaseme tagamise vajalik eeltingimus, kusjuures samas tagatakse nende toodete vaba liikumine ühenduses.

3.3 Kõnealuse direktiiviga tunnistatakse kehtetuks direktiiv 98/37/EÜ ja seda hakatakse kohaldama alates 29. detsembrist 2009.

3.4 Ettepanek on täielikult kooskõlas ühenduse kuuenda keskkonnaalase tegevusprogrammi, Euroopa Liidu säästva arengu strateegia, Lissaboni strateegia ja pestitsiidide säästva kasutamise temaatilise strateegiaga.

3.5 Ettepanek on kooskõlas paremat õigusloomet käsitleva institutsioonidevahelise kokkuleppega.

3.6 Kõnealune ettepanek on jätk komisjoni 2002. aasta juuli teatisele „Pestitsiidide säästva kasutamise temaatilise strateegia suunas”, millele Euroopa Majandus- ja Sotsiaalkomitee andis positiivse hinnangu.

3.7 Ettepanek toetub lõpliku konsultatsiooni raames koostatud mõju hindamisele, milles kinnitati seoses pestitsiididega töötlemise uute masinatega, et on vaja kehtestada keskkonnakaitsenõuded, millele need masinad peavad enne turuleviimist ja/või kasutuselevõtmist vastama

3.8 Direktiivi mõju hindamises käsitletakse kontrolli ja sertifitseerimist, mis määratletakse täpsemalt, ning soovitatakse valida võimalus, mis seisneb pestitsiididega töötlemise uutele seadmetele kohustusliku sertifitseerimissüsteemi loomises ühenduse tasandil.

3.9 Väliskonsultant (BiPRO) analüüsis võimalikku mõju ja eeldas, et ühtlustamine karmistab uutele masinatele esitatavaid keskkonnakaitsenõudeid. Kulude suurenemine jaotuks ebaühtlaselt, sest mõned tootjad vastavad juba praegu eeskirjadele või sertifitseerimisnõuetele. Ühtlustamine annab aga omakorda eelise, mis tagab ausa konkurentsi siseturul.

4. Õiguslik külg

4.1 Ettepanekuga kehtestatakse uued keskkonnakaitsenõuded. Need olulised lisanõuded kujutavad endast kohustuslikke sätteid, mille eesmärk on tagada, et tooted ei ohustaks asjatult keskkonda.

4.2 Ettepaneku õiguslik alus tuleneb EÜ asutamislepingu artiklist 95, milles on sätestatud siseturu loomise põhimõtted. Direktiiv tagab direktiivi reguleerimisalasse kuuluvate masinate vaba liikumise.

4.3 Subsidiaarsuse põhimõtet kohaldatakse ettepaneku selles osas, mis ei kuulu ühenduse ainupädevusse.

4.4 Teatavad liikmesriigid on pestitsiididega töötlemise masinatele juba kehtestanud kohustuslikud keskkonnakaitsenõuded ja vastavushindamise menetlused. Teised on teatanud reguleerivate normide ettepanekutest. Nii kaua, kui jäetakse nõuete kehtestamine vabatahtliku sertifitseerimissüsteemi osaks, võib täheldada erinevate riigisiseste eeskirjade ja menetluste rohkenemist. See tooks tööstusele kaasa alusetuid kulusid ja takistaks kaupade vaba liikumist ühenduses.

4.5 Nõuete ühtlustamine on ainus viis saavutada soovitud keskkonnakaitse eesmärki, tagades samas kogu ühenduses ühesuguse kaitsetaseme, ausa konkurentsi tootjate vahel ja kaupade vaba liikumise siseturul.

4.6 Ettepanek on kooskõlas subsidiaarsuse põhimõttega.

4.7 Kõnealune ettepanek ei lähe ettepaneku eesmärgi saavutamiseks vajalikust kaugemale ja vastab seega asutamislepingu artiklis 5 sätestatud proportsionaalsuse põhimõttele.

4.8 Direktiiviga väheneb pestitsiididega töötlemise masinate tootjatele langev halduskoormus miinimumini.

4.9 Samuti on ettepanek kooskõlas paremat õigusloomet käsitleva institutsioonidevahelise kokkuleppega.

4.10 Ettepanek ei mõjuta ühenduse eelarvet.

4.11 Liikmesriikidel palutakse saata komisjonile käesoleva direktiivi riiklikku õigusse ülevõtvate sätete tekst ning nende sätete ja käesoleva direktiivi vaheline vastavustabel.

4.12 Kavandatav õigusakt käsitleb Euroopa Majanduspiirkonnaga seotud küsimust, mistõttu peaks see kehtima ka Euroopa Majanduspiirkonna suhtes.

5. Selgitus

5.1 Keskkonnakaitsenõuded hõlmavad üksnes pestitsiididega töötlemise masinaid ja keskkonnariske, mida katavad direktiivi I lisasse kavandatavad uued olulised nõuded.

5.2 Ettepanekuga täiendatakse „oluliste tervisekaitse- ja ohutusnõuete” uut määratlust, millega välditakse vajadust muuta direktiivis esinevaid viiteid olulistele tervisekaitse- ja ohutusnõuetele.

5.3 Artikli 4 lõike 1, artikli 9 lõike 3 ja artikli 11 lõike 1 muudatustes sätestatakse keskkonnakaitse eesmärk.

5.4 Pestitsiididega töötlemise masinate tootjatel on kohustus hinnata keskkonnakahju ohtu.

5.5 Direktiivis esitatakse direktiivi reguleerimisalasse kuuluvate pestitsiididega töötlemise masinate määratlus.

5.6 Direktiivis sätestatakse olulised nõuded keskkonnakahju vähendamiseks miinimumini.

5.7 Kavandatud uusi olulisi nõudeid kavatsetakse toetada pestitsiididega töötlemise eri liiki masinate kohta koostatud ühtlustatud standardite tehniliste spetsifikatsioonidega. Selleks annab komisjon pädevatele Euroopa standardiorganisatsioonidele mandaadi.